## Pravilnik o mjerilima za prijam specijalizanata

### NN 133/2007 (27.12.2007.), Pravilnik o mjerilima za prijam specijalizanata

# MINISTARSTVO ZDRAVSTVA I SOCIJALNE SKRBI

**3815**

Na temelju članka 134. stavka 6. Zakona o zdravstvenoj zaštiti (»Narodne novine«
br. 121/03, 48/05 i 85/06) ministar zdravstva i socijalne skrbi donosi

## PRAVILNIK

### O MJERILIMA ZA PRIJAM SPECIJALIZANATA

Članak 1.

Ovim Pravilnikom utvrđuju se mjerila za prijam zdravstvenih radnika visoke
stručne spreme – specijalizanata u zdravstvene ustanove čiji je osnivač
Republike Hrvatska ili županija te način njihova izbora.

Članak 2.

Opći uvjeti koje pristupnik za odobravanje specijalizacije (u daljnjem tekstu:
pristupnik) mora ispunjavati jesu:
– zdravstveni radnik visoke stručne spreme
– položen stručni ispit
– odobrenje za samostalan rad
– aktivno znanje jednoga stranog jezika
– certifikat o poznavanju rada na računalu koji se priznaje u zemljama Europske
unije.

Članak 3.

Mjerila za utvrđivanje redoslijeda pristupnika su:

|  |  |  |
| --- | --- | --- |
| Red.  broj | MJERILO | BODOVI |
| 1. | **Duljina trajanja studija** | Najveći mogući broj bodova: 6 bodova  Produžetak studija:  – za svaku godinu produžetka studija – minus 1 bod  Za produljenje studija uslijed komplikacija u trudnoći, rodiljnoga dopusta, duže bolesti (uz predočenje liječničkog nalaza) ili nekog drugog razloga koji predstavlja višu silu (uz priloženi pisani dokaz), ne dodjeljuju se negativni bodovi. |
| 2. | **Prosjek ocjena studija** | Prosjek ocjena studija = broj bodova (na dvije decimale) |
| 3. | Nagrade za vrijeme studija  – nagrada rektora Sveučilišta,  – nagrada dekana medicinskog, stomatološkog, farmaceutsko-  -biokemijskog fakulteta  – nagrada Hrvatske akademije  medicinskih znanosti | 1 bod po nagradi  (najveći mogući broj bodova – 2 boda) |
| 4. | **Poslijediplomski studij:***– doktorski studij*odslušan studij s položenim ispitima  *– magistarski studij*odslušan studij s položenim ispitima | 2 boda  1 bod |
| 5. | **Magisterij** – titula magistra znanosti | 2 boda |
| 6. | **Doktorat** – titula doktora znanosti | 3 boda |
| 7. | **Stručna i znanstvena aktivnost:**  a) radovi u indeksiranim časopisima CC, SCI, SSCI  – ako je pristupnik prvi autor  – ako je pristupnik koautor  b) radovi objavljeni »in extenso«  – ako je pristupnik prvi autor  – ako je pristupnik koautor  c) ostali radovi i sažeci – samo ako je pristupnik prvi autor | (najveći mogući broj bodova – 2 boda)       1 bod  0,4 bodova     0,4 boda  0,1 bod  0,2 boda |
| 8. | **Aktivno sudjelovanje na stručnim i znanstvenim kongresima/skupovima**  (izlaganje na kongresu/stručnom skupu) | (najveći mogući broj bodova – 1 bod)    0,5 boda |
| 9. | **Aktivno znanje drugog ili trećeg stranog jezika** | (najveći mogući broj bodova – 1 bod)  0,5 boda |
| 10. | **Rad u primarnoj zdravstvenoj zaštiti**  a) za svaku navršenu godinu rada u primarnoj zdravstvenoj zaštiti  b) za svaku navršenu godinu rada u primarnoj zdravstvenoj zaštiti na otocima, brdsko-planinskim područjima Republike Hrvatske i na područjima posebne državne skrbi | (najveći mogući broj bodova – 6 bodova)  1 bod  2 boda |

Primjena mjerila iz točke 5. ovoga članka isključuje primjenu
mjerila iz točke 4. ovoga članka, a primjena mjerila iz točke 6. ovoga članka
isključuje primjenu mjerila iz točke 5. i 4. ovoga članka.
Primjenom mjerila iz točke 7.a) i 7.b) ovoga članka pristupnik- koautor može
ostvariti najviše 1 bod.
Primjena mjerila iz točke 8. ovoga članka isključuje primjenu mjerila iz točke
7.c) ako se radi o istom radu.
U primjeni mjerila iz točke 8. ovoga članka posebno se ne boduje izlaganje o
istom radu na dva ili više stručnih i znanstvenih kongresa/skupova.
Primjena mjerila iz točke 10.b) ovoga članka isključuje primjenu mjerila iz
točke 10.a) ovoga članka.

Članak 4.

Prijedlog za izbor specijalizanata utvrđuje Povjerenstvo koje ima tri člana (u
daljnjem tekstu: Povjerenstvo), a čine ga:
1.) predstojnik klinike ili kliničkog zavoda ili pročelnik zavoda ili voditelj
odjela za koji je odobrena specijalizacija,
2.) jedan član šireg stručnog kolegija klinike ili kliničkog zavoda ili zavoda
ili odjela za koji je odobrena specijalizacija,
3.) jedan član kojeg imenuje ravnatelj zdravstvene ustanove.
Povjerenstvo imenuje ravnatelj zdravstvene ustanove.

Članak 5.

Cjelokupni natječajni materijal (sve ponude s prilozima i dokazima o
ispunjavanju uvjeta iz natječaja) dostavlja se Povjerenstvu.
Obveznu dokumentaciju iz stavka 1. ovoga članka čine i rezultati psihološkog
testiranja, a za kirurške grane i rezultat testiranja manualne spretnosti s
ocjenom ugovornog subjekta medicine rada za određenu zdravstvenu ustanovu,
sukladno posebnim propisima o zdravstvenom osiguranju zaštite zdravlja na radu.
Bodovanje i razgovor obavlja se samo za one pristupnike koji su podnijeli
potpunu dokumentaciju iz stavka 1. ovoga članka.
Povjerenstvo je obvezno bodovati, pozvati i obaviti razgovor sa svim
prijavljenim pristupnicima u roku od 30 dana od isteka roka za podnošenje ponuda
po natječaju.
O terminu razgovora s Povjerenstvom svaki se pristupnik izvješćuje pisanim
putem.

Članak 6.

Povjerenstvo obavlja razgovor s pristupnicima u svrhu stjecanja uvida u
motivaciju pristupnika za određeno specijalističko usavršavanje.
Svaki od članova Povjerenstva nakon obavljenog razgovora s pristupnikom
ocjenjuje ga s najviše jednim bodom.
Konačni redoslijed kandidata, pod uvjetom da su rezultati psihološkog testiranja
i testiranja manualne spretnosti pozitivni, utvrđuje se zbrajanjem bodova koje
su pristupnici ostvarili na temelju provedenog bodovanja i razgovora s
Povjerenstvom.

Članak 7.

Povjerenstvo dostavlja ravnatelju konačni redoslijed kandidata iz stavka 3.
članka 6. ovoga Pravilnika.

Članak 8.

U slučaju kada dva pristupnika ostvaruju isti broj bodova sukladno mjerilima
utvrđenim ovim Pravilnikom, prednost pri konačnom redoslijedu kandidata ima
pristupnik koji je bio sudionik Domovinskog rata sukladno Zakonu o pravima
hrvatskih branitelja iz Domovinskog rata i članova njihovih obitelji.

Članak 9.

Odluku o izboru specijalizanata isključivo na temelju redoslijeda kandidata
utvrđenog sukladno članku 6. stavku 3. i članku 8. ovoga Pravilnika donosi
ravnatelj zdravstvene ustanove.
Odluka o izboru specijalizanata iz stavka 1. ovoga članka javno se objavljuje na
oglasnoj ploči i na internetskoj stranici zdravstvene ustanove najkasnije u roku
od 15 dana od dana razgovora s Povjerenstvom iz članka 6. ovoga Pravilnika.
Nakon obavljenog izbora svaki pristupnik može dobiti na uvid svoju bodovnu
listu.
Protiv odluke o izboru specijalizanata iz stavka 1. ovoga članka nezadovoljan
pristupnik može podnijeti prigovor Upravnom vijeću zdravstvene ustanove u roku
od 8 dana od objave odluke na oglasnoj ploči, odnosno na internetskoj stranici
zdravstvene ustanove.

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/07-01/121
Urbroj: 534-07-07-1
Zagreb, 18. prosinca 2007.

Ministar
**prof. dr. sc. Neven Ljubičić**, v. r.

Pravilnik, NN 133/2007-3815
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)